I artiscj de musiche si cjataran a Sedean tal non dal jazz, dal contemporani e di Pasolini
Une volte al mês il Comun di Sedean al ospitarà L’Insiùm, o ben il prin laboratori permanent di ricercje musicâl. Une idee maraveose saltade fûr de ment dal grant pianist furlan di nomee internazionâl Glauco Venier, par un progjet nassût in colaborazion cul coleghe rangjadôr e compositôr Michele Corcella. Tredis musiciscj che a vegnin di dut il Friûl e di diviersis bandis di Italie, tra i miôr de sene jazz e contemporanie, si cjataran cuntune frecuence mensîl par scrivi musiche, creâ e provâ insiemi. Une formule simpri plui slargjade intes grandis capitâls de musiche che e cjape il non di residence di artiscj.
il risultât di tant lavôr coletîf si podarà daspò scoltâ tai concierts dal vîf vierts al public, come che al è sucedût in ocasion de viertidure dal laboratori a Sedean, tai prins dîs di Zenâr, cuant che tal teatri comunâl, dut esaurît, il complès strumentâl al à ufiert un spetacul musicâl cetant interessant. Ven a stai un conciert incentrât su riscrituris in clâf moderne di tocs cjapâts dal Libri dai bai di Giorgio Mainerio, tant che prime part, e une opere origjinâl di coment sonôr al documentari mut dal 1918 dal titul En dirigeable sur les champs de bataille, realizât in colaborazion cun Cinema Zero e la Cineteca del Friuli.
cheste da l’insiùm e je une grande novitât tal panorame de musiche furlane, util e origjinâl, parcè che e met adun la formazion, la creazion e la sperimentazion, cuntune atenzion particolâr indreçade al coinvolziment de int e ae rivisitazion de tradizion musicâl furlane midiant de contaminazion e dal confront cun altris culturis, gjenars e stîi. No dome: la idee si slargjarà par metisi insiemi cul teatri, la danze, la leterature e in gjenar cu lis arts performativis.
Comun di Sedean, lis BCC di Martignà, Basilian e Bancje di Udin a sostegnin la iniziative, dimostrant cussì di crodi tal valôr de musiche e de culture de nestre Regjon che e cjate ispirazion de famose espression pasoliniane, presinte tal copion che il poete di Cjasarse al veve scrit par un program radiofonic de RAI: «Ai fat, Nusse, stegnòt un bièl insiùm».
Varìn duncje mût di sintî ancjemò cjacarâ dal laboratori L’Insiùm: almancul une volte al mês e sperìn simpri di plui. ❚
✒ Alessio Screm
fur_Latn fur_Latn fur_Latn fur_Latn fur_Latn fur_Latn eng_Latn